Diari Oficial de la Generalitat Valenciana


Sumari del DOGV 8351, del 31-07-2018 (2018/7477)

RESOLUCIÓ de 24 de juliol de 2018, del president de Turisme Comunitat Valenciana, de concessió d'ajudes dirigides a les entitats locals de la Comunitat Valenciana.
-------------------------------------------------------------------------------------------------------------------------------------------------------------------

### Dades del document

Número de DOGV
:   8351

Data del DOGV
:   31-07-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/7477


Data del document
:   24-07-2018

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 24 de juliol de 2018, del president de Turisme Comunitat Valenciana, de concessió d'ajudes dirigides a les entitats locals de la Comunitat Valenciana. [2018/7477]  
Antecedents de fet  
Primer. Per Resolució de 14 de desembre de 2017, del president de l'Agència Valenciana del Turisme, es convoquen les ajudes a les entitats locals per a l'any 2018 de l'Agència Valenciana del Turisme, dirigides a la millora i la competitivitat dels recursos i destinacions turístiques de la Comunitat Valenciana, publicada en el Diari Oficial de la Generalitat Valenciana, núm. 8194, del dia 20 de desembre de 2017, per als projectes que s'emmarquen en els programes que es detallen en l'annex I de l'esmentada resolució, que són els següents:  
Programa 1: Inversió en adequació i millora dels serveis i recursos turístics, amb una consignació de 2.142.754,30 euros del capítol VII. Aquest import és el resultant de llevar 57.245,70 euros de la consignació de 2.200.000 euros corresponent a l'anualitat 2018 establida en la línia pressupostària S0000913 i vinculats a dos projectes amb expedient de concessió d'ajuda bianual 2017-2018.  
Programa 2: Competitivitat de les destinacions turístiques, 3.400.000 euros. Capítol IV.  
Subprograma 2.1: Certificació de sistemes en recursos i serveis turístics.  
Subprograma 2.2: Impuls a la imatge de les destinacions turístiques de la Comunitat Valenciana.  
Subprograma 2.3: Suport a la prestació de serveis turístics.  
Segon. Amb diferents dates van tindre entrada en l'Agència Valenciana del Turisme diverses sol·licituds d'ajuda, acollides als mencionats programes, que han donat lloc a la instrucció dels expedients consignats en el document annex, adjunt a la present resolució.  
  
Tercer. D'acord amb el que s'estableix en l'article 9.2 de la resolució de convocatòria, s'ha reunit la Comissió d'Avaluació d'Ajudes, en sessió de data 19 de juliol de 2018, i ha adoptat, entre d'altres, els acords següents:  
«1r. Aprovar per unanimitat la puntuació obtinguda per cadascuna de les sol·licituds que han sigut avaluades per l'òrgan instructor en cadascun dels programes, i ordenar-les d'acord amb els criteris de valoració establits en article 9.2, Tramitació de sol·licituds, de la Resolució de 14 de desembre de 2017, per la qual es regeix la present convocatòria d'ajudes.  
2n. Aprovar per unanimitat el cost subvencionable determinat per l'òrgan instructor, després de l'anàlisi de l'actuació per a la qual se sol·licita ajuda en cadascun dels programes.  
3r. Fixar la intensitat de les ajudes per a cada programa en els percentatges següents:  
Programa 1: Inversió en adequació i millora dels serveis i recursos turístics:  
En municipis fins a 1.000 habitants: 65 % del cost subvencionable.  
  
En municipis entre 1.001 i 5.000 habitants: 60 % del cost subvencionable.  
En municipis entre 5.001 i 20.000 habitants: 55 % del cost subvencionable.  
En municipis de més de 20.000 habitants: 45 % del cost subvencionable.  
   
Programa 2: Competitivitat de les destinacions turístiques. Es concedirà per a cadascun dels tres subprogrames els percentatges següents:  
Subprograma 2.1: Certificació de sistemes en recursos i serveis turístics:  
En municipis fins a 1.000 habitants: 70 % del cost subvencionable.  
  
En municipis entre 1.001 i 5.000 habitants: 65 % del cost subvencionable.  
En municipis entre 5.001 i 20.000 habitants: 60 % del cost subvencionable.  
En municipis de més de 20.000 habitants: 50 % del cost subvencionable.  
  
Subprograma 2.2: Impuls a la imatge de les destinacions turístiques de la Comunitat Valenciana.  
En municipis fins a 1.000 habitants: 70 % del cost subvencionable.  
  
En municipis entre 1.001 i 5.000 habitants: 65 % del cost subvencionable.  
En municipis entre 5.001 i 20.000 habitants: 60 % del cost subvencionable.  
En municipis de més de 20.000 habitants: 50 % del cost subvencionable.  
  
Subprograma 2.3: Suport a la prestació de serveis turístics:  
En municipis fins a 5.000 habitants: 70 % del cost subvencionable.  
  
En municipis entre 5.001 i 10.000 habitants: 65 % del cost subvencionable.  
En municipis entre 10.001 i 20.000 habitants: 60 % del cost subvencionable.  
En municipis de més de 20.000 habitants: 50 % del cost subvencionable.  
  
En cas de mancomunitats, la població resident s'ha calculat després d'aplicar el que s'estableix en la resolució de convocatòria en la qual s'estableix que aquesta serà la mitjana aritmètica de les poblacions dels municipis que les integren.  
Tot això, sense perjudici dels imports màxims de subvenció per beneficiari, establits en cada programa i que s'especifiquen per a cada cas en els documents annex I i II de la present acta.  
4t. Com a resultat d'aquest procés d'assignació d'intensitats d'ajudes, la consignació pressupostària del programa 1, Inversió en adequació i millora dels serveis i recursos turístics, s'esgota sense que existisca crèdit suficient per a atendre totes les sol·licituds avaluades i informades favorables que han sigut baremades, produint-se un empat múltiple en els expedients amb puntuació total de 12 punts, expedients en els quals s'esgotaria el crèdit disponible no sense arribar a tots aquests.  
  
Respecte d'això, és procedent tindre en consideració el que es preveu en l'article 9.4 de la Resolució de 14 de desembre de 2017, del president de l'Agència Valenciana del Turisme, per la qual es convoquen les ajudes 2018 de l'Agència Valenciana del Turisme dirigides a les entitats locals de la Comunitat Valenciana, article referit al supòsit d'una relació de sol·licituds amb igual puntuació, article en el qual es diu textualment que:  
«En cas que, efectuades les operacions descrites, el crèdit pressupostari siga insuficient per a atendre totes les sol·licituds que figuren en l'ordre de prelació i es produïsca la circumstància que l'últim sol·licitant que obtinga subvenció haja obtingut la mateixa puntuació que els immediatament següents en aquest ordre, tindran preferència en l'adjudicació aquells sol·licitants que hagen obtingut major puntuació en la valoració dels criteris específics. Si persisteix l'empat, el percentatge de subvenció a aplicar s'ajustarà, disminuint-lo el mínim imprescindible, a fi de concedir ajuda a tots els sol·licitants que hagen obtingut una puntuació igual o superior que els sol·licitants empatats.»  
  
Sobre la base d'això, i havent-se produït un empat a 12 punts entre les sol·licituds compreses entre els números 110 al 133 de la relació d'expedients avaluats, s'ha aplicat el supòsit indicat en el paràgraf anterior ordenant aquest tram de sol·licituds per la puntuació obtinguda en els criteris específics ?entre 7,5 i 6,00 punts, tram en el qual es troben 12 sol·licituds?. L'import total d'ajuda se situa així en 2.122.948,70 euros, de manera que s'esgota el crèdit disponible per a cobrir aquest supòsit sense que existisca crèdit suficient per a incorporar les sol·licituds del tram següent de puntuació específica (5,5 punts).  
5é. Traslladar els acords anteriors a la directora de Turisme Comunitat Valenciana perquè, en compliment de l'article 9.5 de la Resolució de 14 de desembre de 2017, per la qual es convoquen les presents ajudes, emeta la corresponent proposta de resolució.»  
Quart. En data 20 de juliol de 2018, la directora de Turisme Comunitat Valenciana ha dictat una proposta de resolució de concessió d'ajudes per als sol·licitants que s'indiquen en el document annex a la present resolució.  
   
Fonaments de dret  
Primer. La Resolució de 14 de desembre de 2017, del president de l'Agència Valenciana del Turisme, per la qual es convoquen les ajudes a entitats locals per a l'any 2018 de l'Agència Valenciana del Turisme, dirigides a la millora i la competitivitat dels recursos i destinacions turístiques de la Comunitat Valenciana; el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el que es disposa en la Llei 38/2003, de 17 de novembre, general de subvencions, i en el seu reglament, aprovat pel Reial decret 887/2006, de 21 de juliol, i altra normativa d'aplicació.  
Segon. La competència per a dictar la present resolució la té el president de Turisme Comunitat Valenciana, d'acord amb les competències assignades per l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
Tercer. L'article 36.3 de la Llei 39/2015, d'1 d'octubre, del procediment administratiu comú de les administracions públiques, estableix que els actes administratius de la mateixa naturalesa, tals com nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat.  
   
Vistos els anteriors antecedents de fet i fonaments de dret, resolc:  
  
  
Primer  
Concedir subvenció als sol·licitants de les ajudes que es detallen en el document annex a la present resolució proposada, amb indicació de l'actuació a subvencionar i l'import de l'ajuda, corresponents als programes i subprogrames detallats en l'antecedent primer, segons la Resolució de 14 de desembre de 2017 per la qual es regeix la present convocatòria.  
L'efectivitat de les subvencions estarà subordinada al compliment de les següents condicions:  
a) La realització de l'activitat per a la qual es concedeix subvenció serà d'exclusiva responsabilitat del beneficiari. Així mateix, seran a càrrec seu els mitjans humans i materials que es requerisquen per al seu compliment.  
b) Correspon al beneficiari sol·licitar tots els permisos, autoritzacions i llicències que corresponguen a la naturalesa del projecte a incentivar.  
c) El beneficiari comunicarà a l'Agència Valenciana del Turisme l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.  
d) El beneficiari haurà de donar l'adequada publicitat al caràcter públic del finançament de l'actuació subvencionada, per la qual cosa en totes les actuacions que resulten beneficiàries de les ajudes convocades mitjançant la present resolució haurà de figurar el distintiu en què es faça constar que el projecte ha comptat amb la col·laboració de l'Agència Valenciana del Turisme, disponible en l'adreça d'internet http://www.turisme.gva.es/opencms/opencms/turisme/va/contents/subvencion/distintivos.html. Per al Programa d'inversió en adequació i millora dels recursos turístics, s'instal·larà una placa en el lloc o element objecte de l'actuació en la qual conste aquest distintiu.  
e) Qualssevol altres condicions previstes en la Resolució de 14 de desembre de 2017, per la qual es convoquen les presents ajudes; el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el que es disposa en la Llei 38/2003, de 17 de novembre, general de subvencions, i en el seu reglament, aprovat pel Reial decret 887/2006, de 21 de juliol, i altra normativa d'aplicació.  
f) Les presents ajudes es consideraran acceptades per cada un dels interessats si en un termini de 10 dies hàbils a comptar de la notificació de la present resolució no han comunicat a Turisme Comunitat Valenciana la seua renúncia a la subvenció. L'acceptació de la subvenció implicarà l'acceptació de la inclusió en la llista de beneficiaris, que en el seu moment es publicarà en el Diari Oficial de la Generalitat Valenciana.  
  
g) La justificació de l'actuació objecte d'ajuda, que s'efectuarà únicament per via telemàtica, haurà de realitzar-se d'acord amb el projecte subvencionat i en els termes fixats en l'esmentada Resolució de 14 de desembre de 2017 i en la resolució de concessió.  
h) La justificació de l'actuació s'efectuarà mitjançant la presentació telemàtica de la documentació que s'indica en l'article 13.1 i 2 de la Resolució de 14 de desembre de 2017, del president de l'Agència Valenciana del Turisme, per la qual es convoquen les presents ajudes.  
  
Quant a la manera d'acreditar el requisit d'estar al corrent de la rendició de comptes anuals davant la Sindicatura de Comptes, s'atendrà el que es disposa en l'article 13.5, de la mencionada convocatòria.  
En cas que l'entitat local no conste en la pàgina d'internet de la Sindicatura de Comptes, en concret en el document en què se certifiquen totes les entitats que estan al corrent en la rendició de comptes, haurà de presentar certificació individualitzada expedida per la Sindicatura de Comptes que acredite estar al corrent.  
i) El termini de presentació de la documentació justificativa finalitzarà el 30 de novembre de 2018. Queden exceptuades aquelles ajudes acollides al subprograma 2.2 l'actuació subvencionada de les quals es realitze amb posterioritat a aquesta data, per a les quals el termini de presentació de la documentació justificativa serà de 15 dies naturals a comptar de la data de l'inici de l'actuació.  
Sense perjudici del que s'estableix anteriorment, en el cas de les sol·licituds l'actuació subvencionable de les quals tinga caràcter plurianual, el termini de justificació finalitzarà el 28 de desembre de 2018 per a les partides del projecte a executar en 2018 i el 15 de juny de 2019 per a les partides del projecte a executar en 2019.  
j) L'import a justificar coincidirà, com a mínim, amb la totalitat del cost subvencionable. En cas que l'import del cost subvencionable justificat de manera conforme siga inferior al cost subvencionable establit en la resolució de concessió, l'import de l'ajuda a lliurar disminuirà en idèntica proporció, cosa que donarà lloc a la pèrdua parcial del dret al cobrament de la subvenció.  
Sense perjudici del que s'ha exposat anteriorment, en el cas d'aquelles sol·licituds de les quals l'import de l'ajuda a lliurar siga el màxim establit en la convocatòria per al programa que corresponga, hauran de justificar la totalitat del pressupost d'execució de l'actuació.  
k) En cas que el cost subvencionable justificat de manera conforme siga inferior a l'import mínim establit en cada programa perquè l'actuació siga subvencionable, es produirà la pèrdua total del dret al cobrament de la subvenció concedida.  
l) L'alteració d'algunes de les característiques del projecte o activitat aprovats, l'incompliment de condicions i terminis establits en la resolució de concessió, la nul·la execució o execució parcial de la inversió, la falta o incompleta justificació de despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que, en el seu conjunt, excedisquen l'import del cost subvencionable de l'actuació o, en el cas d'aquelles sol·licituds de les quals l'import de l'ajuda a lliurar siga el màxim establit en la convocatòria, l'import total de l'actuació que se subvenciona, podran donar lloc a la pèrdua del dret al cobrament total o parcial de la subvenció concedida.  
m) En el cas dels projectes bianuals l'incompliment de l'execució de la primera fase donarà lloc a la pèrdua del dret al cobrament de la totalitat de l'ajuda  
  
Segon  
Publicar la present resolució en el Diari Oficial de la Generalitat Valenciana, amb efectes de notificació.  
   
Contra la present resolució, que posa fi a la via administrativa, podrà interposar-s'hi un recurs contenciós administratiu davant dels jutjats contenciosos administratius dins del termini de dos mesos comptats des de l'endemà de la notificació d'aquesta i, potestativament, podrà interposar-s'hi un recurs de reposició davant de l'òrgan que ha dictat l'acte en el termini d'un mes a comptar des de l'endemà de la notificació d'aquesta, tot això de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 24 de juliol de 2018.- El president de Turisme Comunitat Valenciana: Francesc Colomer Sánchez.